Γιώργος Χ. Γεωργιάδης

Ο **Γιώργος Χ. Γεωργιάδης** (*Γ. Χ. Γεωργιάδης*) ή **Γιώργος Γεωργιάδης του Χαραλάμπους** (Καβάλα, 8 Μαρτίου 1972) είναι πρώην διεθνής ποδοσφαιριστής και νυν προπονητής. Αγωνιζόταν ως δεξιός πλάγιος μέσος και κατά τη διάρκεια της καριέρας του επικράτησε να συνοδεύεται το όνομά του από το αρχικό γράμμα ή ολόκληρο το πατρώνυμό του (Χαράλαμπος), διότι είχε συμπαίκτη στη Δόξα Δράμας και αργότερα στον Παναθηναϊκό, τον συνονόματο πρώτο του ξάδερφο Γιώργο Γεωργιάδη του Σάββα.

## Καριέρα ποδοσφαιριστή
### Σε συλλογικό επίπεδο
Η οικογένειά του μετά τη γέννησή του μετανάστευσε στη Στουτγκάρδη της Γερμανίας, όπου έκανε τα πρώτα του βήματα στο ποδόσφαιρο. Επέστρεψε στην Ελλάδα ως έφηβος και υπέγραψε στην ερασιτεχνική ομάδα της ιδιαίτερης πατρίδας του, τον Κεραυνό Κρηνίδων.

Σύντομα τον ανακάλυψε η Δόξα Δράμας και τον απέκτησε σε ηλικία 17 χρονών. Μεταγράφηκε στον Παναθηναϊκό τον Δεκέμβριο του 1992 όπου αγωνίστηκε μέχρι το 1998. Το 1995 ήταν η καλύτερη χρονιά του, όταν κατέκτησε το νταμπλ με την ομάδα του και παράλληλα αναδείχθηκε καλύτερος Έλληνας ποδοσφαιριστής του Πρωταθλήματος στα Ποδοσφαιρικά βραβεία ΠΣΑΠ μαζί με τον Κασάπη της ΑΕΚ και τον Σκαρτάδο του Ηρακλή. Με τον Παναθηναϊκό κατέκτησε συνολικά 2 Πρωταθλήματα (1995, 1996), 3 Κύπελλα (1993, 1994, 1995) και ήταν μέλος της ομάδας που έφθασε μέχρι τα ημιτελικά του Champions League την περίοδο 1995–96, όπου αποκλείστηκε τελικά από τον Άγιαξ.

Το 1998 αποδέχτηκε την προσφορά της αγγλικής Νιούκαστλ, όπου υπήρξε συμπαίκτης με τον Νίκο Νταμπίζα. Επέστρεψε στην Ελλάδα έναν χρόνο αργότερα για λογαριασμό του ΠΑΟΚ, όπου αγωνίστηκε από το 1999 έως το 2003, κατακτώντας δύο φορές το Κύπελλο (2001, 2003). Στις 17 Μαΐου 2003, στον Τελικό Κυπέλλου Ελλάδας που διεξήχθη στο γήπεδο της Τούμπας, πέτυχε το μοναδικό τέρμα της αναμέτρησης στο 24ο λεπτό ύστερα από εξαιρετική προσπάθεια κι εκτέλεση και αναδείχθηκε πολυτιμότερος παίκτης του αγώνα (MVP) στην επικράτηση με 1–0 επί του Άρη. 

Το καλοκαίρι του 2003 μεταγράφηκε στον Ολυμπιακό, με τον οποίο πανηγύρισε το νταμπλ του 2005. Μετά από ένα 18μηνο πέρασμα από τον Ηρακλή, τον Ιανουάριο του 2007 επέστρεψε στον ΠΑΟΚ, για να κλείσει την καριέρα του. Αποσύρθηκε τελικά από την ενεργό αγωνιστική δράση το καλοκαίρι του 2008.

### Στις εθνικές ομάδες
Πραγματοποίησε το ντεμπούτο του με την Ελλάδα στις 10 Μαρτίου 1993 στην εκτός έδρας φιλική αναμέτρηση εναντίον της Αυστρίας. Παρά το γεγονός ότι ο τότε τεχνικός της Ελλάδας Αλκέτας Παναγούλιας τον είχε καλέσει στα φιλικά προετοιμασίας εν όψει του Μουντιάλ 1994, δεν τον επέλεξε τελικά στην αποστολή που ταξίδεψε στις ΗΠΑ, προτιμώντας παίκτες με μεγαλύτερη εμπειρία.

Δέκα χρόνια αργότερα όμως, γνώρισε τη μεγαλύτερη επιτυχία με τη γαλανόλευκη φανέλα, συμμετέχοντας στην αποστολή της Ελλάδας για το Euro 2004 στην Πορτογαλία, κατά το οποίο ο Γεωργιάδης έφτασε μαζί με το συγκρότημα του Ότο Ρεχάγκελ στην κορυφή της Ευρώπης. Μετείχε συνολικά σε 61 αγώνες της Ελλάδας σημειώνοντας 11 τέρματα. 

Μαζί με τον συντοπίτη του και συμπαίκτη του στην εθνική ομάδα της Ελλάδας Θοδωρή Ζαγοράκη συμμετείχαν στην Ολυμπιακή Λαμπαδηδρομία 2004.

## Καριέρα προπονητή
Την περίοδο 2008–09 εκτέλεσε χρέη σκάουτερ του ΠΑΟΚ και παράλληλα ανέλαβε προπονητής της ομάδας Νέων του συλλόγου. Τον Ιούλιο του 2009 υπήρξε μαζί με τον Κώστα Τσάνα τεχνικό δίδυμο της εθνικής Νέων, για να συνεχίσει την επόμενη χρονιά στην εθνική Ελπίδων. Το 2012 επέστρεψε στον ΠΑΟΚ εκτελώντας χρέη τεχνικού διευθυντή, ενώ το 2013 βρέθηκε προσωρινά στην τεχνική ηγεσία του συλλόγου αντικαθιστώντας τον Γιώργο Δώνη, με την έναρξη όμως της περιόδου 2013-14 ανέλαβε και πάλι καθήκοντα τεχνικού διευθυντή. Τον Μάρτιο του 2014 επανήλθε στην τεχνική ηγεσία του ΠΑΟΚ αντί του Χουμπ Στέφενς, κάτι που επαναλήφθηκε για τρίτη συνεχή χρονιά ακριβώς έναν χρόνο αργότερα (Μάρτιος 2015) όταν αντικατέστησε τον Άγγελο Αναστασιάδη.

Το καλοκαίρι του 2015 ανέλαβε την τεχνική ηγεσία της Βέροιας, θέση από την οποία αποχώρησε τον Ιανουάριο του 2016. Την επόμενη περίοδο (2016–17) ανέλαβε τα Τρίκαλα, αποχωρώντας μερικούς μήνες αργότερα, τον Ιανουάριο του 2017.

## Στατιστικά στοιχεία ανά περίοδο
### Με συλλόγους

### Με την Εθνική

## Τίτλοι - Διακρίσεις
**Παναθηναϊκός**
*Πρωτάθλημα Ελλάδας (2): 1994–95, 1995–96
*Κύπελλο Ελλάδας (3): 1992–93, 1993–94, 1994–95

**ΠΑΟΚ**
*Κύπελλο Ελλάδας (2): 2000–01, 2002–03

**Ολυμπιακός**
*Πρωτάθλημα Ελλάδας: 2004–05
*Κύπελλο Ελλάδας: 2004–05

**Εθνική Ελλάδας**
*Ευρωπαϊκό Πρωτάθλημα: 2004

**Ατομικές**
* Ποδοσφαιρικά βραβεία ΠΣΑΠ - Καλύτερος Έλληνας ποδοσφαιριστής ελληνικού πρωταθλήματος: 1994–95
* Πολυτιμότερος παίκτης (MVP) του Τελικού Κυπέλλου Ελλάδας: 2003

## Σημειώσεις


## Παραπομπές


## Εξωτερικοί σύνδεσμοι
*EU-football.info - Ο Γιώργος Γεωργιάδης με την Εθνική
* Η καριέρα του Γιώργου Χ. Γεωργιάδη στο national-football-teams
* Το προφίλ του Γιώργου Χ. Γεωργίαδη στο transfermarkt

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Μέσοι ποδοσφαιριστές
Κατηγορία:Ποδοσφαιριστές Δόξας Δράμας
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Νιούκασλ Γιουνάιτεντ
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Προπονητές ποδοσφαίρου Εθνικής Ελλάδας ανδρών U19
Κατηγορία:Προπονητές ποδοσφαίρου Εθνικής Ελλάδας ανδρών U21
Κατηγορία:Προπονητές ποδοσφαίρου ΠΑΟΚ
Κατηγορία:Προπονητές ποδοσφαίρου Π.Α.Ε. Βέροιας
Κατηγορία:Προπονητές ποδοσφαίρου Α.Ο. Τρικάλων
Κατηγορία:Προπονητές Σούπερ Λιγκ Ελλάδας
Κατηγορία:Έλληνες ποδοσφαιριστές στο εξωτερικό
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου